Broer-duo vir ’n derde week konings van Top-20Droomsindroom. (Foto: @kurkpropproduksies/Facebook) Die broer-duo Droomsindroom se goedvoel-liedjie “Hey Sonneblom” kraai vir ŉ derde week in ŉ ry koning op die Maroela Media Afrikaanse Top-20. Die treffer se vrolike musiekvideo het ook reeds meer as 100 000 trefslae op YouTube. In vandeesweek se treffersparade is daar verder vier snitte wat styg, nege wat daal en sewe wat onveranderd bly. Snotkop se jongste enkelsnit “Tsek” daal een plek van laas week se nommer 8 na dié week se nommer 9. Hy het in ŉ onlangse onderhoud met Maroela Media gebieg dat dié trefwoord ’n groot rolspeler in sy woordeskat is. “Dit is wat Afrikaans so ŉ ongelooflike taal maak. Daar is nie ’n ander taal wat ’n omvattende woord soos ‘voertsek’ bevat nie. Ek is ’n aanhanger van die woord, en dan het hy nog ’n afkorting ook, tsek, wat dit soveel lekkerder maak.” Elandré klim met ses plekke na nommer 4 die week met sy enkelsnit “Hand aan hand” wat ook voorheen reeds die topposisie beklee het. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Ryno Velvet (regte naam Ryno van der Merwe) en Jan Blohm het kragte saamgesnoer vir ŉ nuwe musiekprojek genaamd Velvetblohm. Velvet – wat bekend is vir sy 2006‑liedjie “Ai My Lam” – en Blohm het reeds in 2006 en in 2009 saamgetoer, maar die idee vir ’n amptelike Velvetblohm-produksie het eers aan die einde van 2021 vlam gevat. “Tussen die lyne” is die eerste enkelsnit van dié samewerking tussen die twee legendariese musikante. Almal is kwesbaar en weerloos meen Ryno en dit vorm die tema van dié lied. Die getroude paar, Jack & June (Jacqueline Token en Peter Hoven) het ook pas hulle nuutste enkelsnit, “Klippe kou”, bekendgestel. Ander liedjies wat ook vrygestel is, is Daniel Wesley se “Leef”, Ché se “Naweek vibes”, Broers se “Wat van nou” en Spoegwolf se “Vergeet”.